Twee vas wat glo by begrafnis losbrandDie bakkie het deur ‘n muur gebars nadat die insittendes glo probeer wegjaag het. (Foto: SA Polisie) Die polisie het twee mans aangekeer wat die afgelope naweek skote in die lug by ŉ begrafnis in Mpumalanga afgevuur en toe op die polisie losgebrand het. ŉ Multidissiplinêre span bestaande uit lede van die nasionale intervensie-eenheid, die taktiese reaksie-eenheid, sigbare polisiëring en die misdaadintelligensie-eenheid het die begrafnis van Klaas Mostwadira, wat die vorige naweek doodgeskiet is, dopgehou. Brig. Selvy Mohlala, polisiewoordvoerder, sê sowat 600 roubeklaers, hoofsaaklik jong mense, het die begrafnisdiens bygewoon waar sommige mense skote in die lug met pistole en gewere afgevuur het. Niemand is beseer nie. Nadat die stoet glo die begraafplaas verlaat het, het lede van die intervensie-eenheid gesien hoe dieselfde groep mense weer skote in die lug afvuur. “Die polisielede het hulle probeer stuit, maar hulle het op die polisie losgebrand en weggejaag,” sê Mohlala. Die polisie het ook beslag gelê op ‘n vuurwapen waarvan die reeksnommer verwyder is. (Foto: SA Polisie) Daar was ŉ jaagtog en een van die verdagtes het beheer oor die voertuig verloor en teen ŉ muur vasgejaag waarna hulle in hegtenis geneem is. Die polisie het beslag gelê op die voertuig, ŉ Ford Ranger Wildtrak, op ŉ pistool waarvan die reeksnommer afgevyl is, asook op ŉ leë magasyn. Die vuurwapen sal vir forensiese toetse gestuur word om te bepaal of dit in tydens die pleeg van ŉ misdryf gebruik is. Die persoon in wie se muur die verdagtes vasgejaag het, het ook ŉ klag aanhangig gemaak, sê Mohlala. Die twee verdagtes, ŉ 40-jarige man van Ramokgeletsana en ŉ 36-jarige verdagte van Siyabuswa, sal na verwagting Maandag in die Mdutjana-landdroshof verskyn op aanklagte wat insluit die besit van ŉ ongelisensieerde vuurwapen, die afvuur van ŉ vuurwapen in ŉ openbare ruimte, poging tot moord, opsetlike saakbeskadiging en roekelose en nalatige bestuur. Lt.genl. Semakaleng Daphney Manamela het ŉ beroep op mense gedoen om nie vir geen rede skote af te vuur nie en het die “immorele gedrag en oneerbiedigheid” teenoor diegene by die begrafnis wat ŉ geliefde verloor het, betreur.